
Урок беларускай мовы ў 1 класе.
Тэма: Я і навакольны свет. Я і раслінны свет.
Мэты ўрока: Пазнаёміць з казкай “Дзьмухавец - Пузанчык”. Вучыцца аўдзіраванню на матэрыяле казкі. Вучыць правільна чытаць па-беларуску, правільна ўспрымаць і вымаўляць у адпаведнасці з маўленчым узорам гукі [дз’] і [ц’], іх спалучэнні ў словах. Пашырыць слоўнікавы запас вучняў па тэме “Кветкі”. Развіваць маўленне. Выхоўваць любоў да роднай прыроды, зацікаўленасць навакольным асяроддзем, беражлівыя адносіны да раслін.
Абсталяванне: падручнікі “Агеньчык”, каляровыя алоўкі,  малюнкі кветак, схемы-апоры, сігнальныя карткі.
Тып урока: урок-гульня з нетрадыцыйнай формай навучання.

Ход урока:
1. Арганізацыйны момант.
· Вы вельмі разумныя і кемлівыя. Будзеце добра працаваць на ўроку, добразычліва адносіцца адзін да аднаго. Усміхніцеся адзін аднаму. Паслухайце верш (чытае вучань):
Я – беларус, і я шчаслівы,
Што маці мову мне дала,
Што родных песен пералівы
І зблізу чую і здаля!
· Невыпадкова наш урок пачаўся гэтымі словамі. Бо мы жывем у краіне, якая мае светлую назву Белая Русь – Беларусь, мае сваю культуру, свае звычаі і гісторыю. Чаму мы павінны вывучаць беларускую мову? (Мы – беларусы, жывем у Рэспубліцы Беларусь, таму павінны ведаць сваю родную мову). 

2. Фанетычная зарадка.
· Як звініць званочак? (Дзінь - дзінь)
· Які гук пачулі? ( [дз’] )
· Як пяе сінічка? (Цінь - цінь)
· Які гук пачулі? ( [ц’] )
· Паслухайце верш:
Напрадвесні, у цішы,
зазванілі ледзяшы.
         - Дзінь-дзінь, - звініць адзін.
                   - Згі – згі, -  пяе другі.
(Вымаўленне верша па частках)
· Якія гукі тут найчасцей сустракаліся? ([дз’], [ц’])
· Гэтыя гукі прыйшлі да нас на ўрок і мы з імі яшчэ будзем працаваць. Але спачатку ўзновім свае веды.

3. Узнаўленне ведаў.
· Якую казку слухалі на мінулым уроку? (“Як гукнеш, так і адгукнецца”)
 Назва казкі – гэта прыказка. Як растлумачыць яе сэнс? Як мы павінны адносіцца да людзей? Ёсць такія словы: “Трэба адносіцца да людзей так, як ты хочаш, каб адносіліся да цябе”.
· Успомнім верш, які вучылі на мінулым уроку:
Пакланіся добрым людзям, 
Век дзяліся тым, што маеш, -
Хлебам – соллю, казкай – краскай.
Ну а ў госці запрашаеш,
Гавары ўсім: Калі ласка!
А з табой як тое будзе,
То за шчодры знак ўсякі
Пакланіся добрым людзям
І скажы ім шчыра:
-Дзякуй!

4. Новая тэма. Аўдзіраванне.
Стары Дзед Усявед абыйшоў цэлы свет.
Вяртаўся дадому, нёс казак малому.
На парозе сянец паставіў карабец.
· Вось з гэтага карабца дастанем новую казку. А як яна называецца, пазнаем, калі разгадаем загадку:
Ледзь трава зазелянела –
Кветка зоркай расквітнела,
На адной назе цыбатай
Моўчкі ўстала перад хатай.
Колькі дзён квітнела-ззяла –
Раптам больш пухам стала.
З поля вецер наляцеў – 
Пух той з ветрам паляцеў.
Хто з вас можа адгадаць,
Як жа тую кветку зваць?  
“Одуванчик” – гэта руская назва кветкі, а як гэта кветка завецца па-беларуску, прачытаем хорам – дзьмухавец. Назавіце першы гук. ([дз’]). Гук [дз’]  завітаў у госці да гэтай кветкі.
· А як вы думаеце, чаму дзьмухавец так назвалі?
· Людзі ўжываюць гэту кветку ў ежу, ранняй вясной робяць вітамінныя салаты. Добра запомніце назву гэтай кветкі.
Фізкультхвілінка:
					Белым шарыкам пушыстым
					Дзьмухавец  стаяў вясенні.
					Вецер дзьмухнуў і ўсё чыста
					З дзьмухаўца абтрос насенне.
					Упадзе адсюль далёка,
					Трапіць у любы закутак.
					Бо ляціць яно высока
					На маленькіх парашутах.
					Дзьмухаўцы, як парашуты,
					Па-над лугам кружацца.
					У іх розныя маршруты –
					Дзе які апусціцца.
· Сёння вы будзеце слухаць казку “Дзьмухавец - Пузанчык” аўтара Алены Рыгораўны Кобец-Філімонавай. Вы будзеце вучыцца правільна ўспрымаць на слых і вымаўляць гукі [дз’], [ц’]; правільна  чытаць па-беларуску, навучымся новым назвам кветак і іх колераў.
· Дзе будзе праходзіць дзея казкі, вы даведаецеся з загадкі:
А зязюля ўсё кувае.
Салавейка напявае.
Грэе сонца з цёплай ласкай.
Дзе красуюць краскі? (У садзе)
· Паўтарыць з рознай інтанацыяй сказ “Як хороша ў садзе”: ціха, мацней, моцна.
· Вось і гераіня казкі дзяўчынка Соня гуляла ў садзе. А што здарылася далей, мы даведаемся, калі паслухаем гэту казку.
Слоўнікавая работа:
· У казцы сустрэнуцца словы (на дошцы): 
чакаць – ждать
пялёсткі – лепестки
паветра – воздух
сціплы – скромный
· Калі будуць незразумелыя словы пры слуханні, вы ведаеце, што трэба падымаць картку з пытальнікам. Адкрыйце падручнікі на патрэбнай старонцы. Сачыце за маімі словамі па малюнкаваму раду.
Чытанне казкі настаўнікам.


5. Замацаванне вывучанага.
Адказы на пытанні па асэнсаванню пачутага:
· Спадабалася вам казка? Ці былі незразумелыя словы? Пакажыце на малюнках сцябло з макаўкай.
· Дзе гуляла дзяўчынка?
· Што пачула Соня?
· Як гаварыў пра сябе Дзьмухавец?
· Ці спадабалася вам яго гутарка?
· А як вялі сябе Незабудкі?
· Што адбылося далей?
· Як да гэтага аднеслася дзяўчынка?
· Як суцешыла ўнучку бабуля?
· Якога малюнка не хапае? Што на ім трэба адлюстраваць?
· Падумайце, чаму Дзьмухавец у казцы называецца Пузанчыкам?
Хвілінка адкрыццяў:
· Куды ў казцы зніклі парашуцікі? (За плот суседняй дачы).
· Адгадайце загадку:
Абступіў ён агароды,
Абабег дамы, сады
І вакол жывой прыроды
Так прастойвае гады. (Плот)
· Пакажыце на малюнку.
· У рускай мове таксама ёсць слова “плот”.
А вот  я – с другой судьбою:
Часто вижу города,
Дружен я всегда с рекою,
Путь мой – быстрая вода. (Плот)
· Чым яны адрозніваюцца па сэнсе?
Інсцэніроўка ўрыўка: Дзьмухавец, Соня, бабуля.
Фізкультхвілінка:
	Дзі – дзі – дзі – на неба паглядзі.
	Дзе – дзе – дзе – з намі сонейка ідзе.
	Дзі – дзі – дзі -  цішэй ля кветак ідзі.
Це – це – це – дзьмухавец тут расце.

Чытанне па падручніку:
· А зараз мы  навучымся чытаць беларускія словы. Але спачатку паслухайце, як іх буду чытаць я. Можаце сачыць.
· А зараз прачытайце гэтыя словы ўпаўголаса.
· А цяпер са мной разам.
· А цяпер пагуляем у гульню “Рэха” – я вам слова шэптам, а вы мне ўголас будзеце яго вяртаць.
· Паглядзіце на малюнкі кветак. Прачытайце назву да першай кветкі, да другой, да трэцяй, да апошняй.
· Адкажыце, пасля якога слова стаіць слова “ландыш”, якое слова стаіць пад словам “рамонак”, якое слова самае першае, самае апошняе.
· А зараз адгадайце загадкі, знайдзіце назвы кветак і прымацуйце пад патрэбным малюнкам.
На сонечным узлеску
Апошні снег растаў.
Вясёлыя … (пралескі)
Зірнулі з-пад куста.

З тонкіх лісцікаў-пялёнак
Вылез раніцай … (рамонак)
Белай хусткай ахінуўся
І да сонца пацягнуўся.

Ой, якія прыгожыя кветкі!
Ляцяць да іх пчолкі,
Бягуць да іх дзеткі.
Пчолкі мядок салодкі збіраюць,
Дзеткі вянкі на галоўку сплятаюць. (Валошкі)

На ўсіх сцяблінках тонкіх
Вісяць званочкі – гронкі,
Духмяныя, срабрыстыя,
Нібы расінкі, чыстыя. (Ландыш)

· Дрэва, траўка, птушачка і кветка
Не заўжды ўмеюць бараніцца.
Калі будуць знішчаны яны,
На планеце мы застанемся адны.
· Ці хацелі б вы застацца адны на ўсёй планеце? Чаму? Што трэба рабіць, каб не застацца адным? На перапынку вы выбралі сабе кветку, якую зараз будзеце размалёўваць. Але спачатку адгадаем загадку:
Ад неба да зямлі
Сем сцяжынак праляглі. (Вясёлка)
· Пагуляем у гульню “Колеры вясёлкі” (настаўнік паказвае на вясёлцы, дзеці называюць колеры). 
· Назавіце, якую кветку вы выбралі. У каго валошка (рамонак, пралеска, ландыш)? Якія каляровыя алоўкі спатрэбяцца?

Гульня “Будзь уважлівы”
· Я буду называць словы, калі пачуеце назву кветкі, пляскайце ў далоні , хто памыліцца, той выбывае з гульні – устае.
Лілея, талерка, рамонак, званок, званочак, посуд, дзьмухавец, ландыш, дрэва, пралеска.

6. Вынік урока.
· Якую казку вы сёння слухалі на ўроку? Наша галоўная мэта была – паслухаць казку і навучыцца новым словам.  З якімі словамі пазнаёміліся? (на дошцы) Які першы гук у слове “дзьмухавец”?  ( [дз’] ). А з якім гукам яшчэ чыталі словы? ([ц’]) (паказваюць на схемах).

7. Рэфлексія.
· Хто лічыць, што працаваў на ўроку добра, з усёй аддачай – прымацуйце да дошкі валошкі. Хто лічыць, што на ўроку не вельмі актыўна працаваў, але на наступным уроку будзе лепш працаваць – рамонкі.
· Атрымаўся цудоўны букет з валошак і рамонкаў як сімвал нашай Беларусі. Мы ўсе разам ствараем сілу і моц нашай Радзімы.
Як песню вясной жаўруковую,
Шануй беларускую мову!
Шануй і любі яе, родную,
Каб мог ты на ей заспяваць,
Каб мог і зімою халоднаю
Той песняй сяброў саграваць.

